বঙ্গে পর্তুগিজ দস্যুতা ইতিহাস-সাহিত্যে এক রকম কিংবদন্তি হয়ে আছে। পর্তুগিজদের সাধারণত দস্যু-ডাকাত পরিচয়ে তুলে ধরা হয়। যেমন— গনজালেসকে অনেকে জলদস্যু হিসেবেই অভিহিত করেছেন। কিন্তু তিনি জাহাজে করে লবণের ব্যবসা দিয়ে বঙ্গে কাজ শুরু করেছিলেন। তিনি সন্দ্বীপ শাসনকালে (১৬০৭-১৬১৬ খ্রি.) দস্যুতা করেছেন বা প্রশ্রয় দিয়েছেন এমন প্রমাণ নেই। আরাকান উপকূলে তিনি কিছুদিন হানা দিয়েছিলেন, যা ছিল দেয়াঙ হত্যাকাণ্ডের প্রতিশোধ নেয়ার চেষ্টা। তবে সন্দ্বীপ দখলের পর থেকে তিনি যেসব বিশ্বাসভঙ্গ ও ষড়যন্ত্রমূলক পদক্ষেপ নিয়েছেন, তা তার চরিত্রে কালো দাগ লেপন করে দিয়েছে। হেনরি বেভারিজ বলেছেন, গনজালেস যদি একজন ইংরেজ হতেন তাহলে তিনি ইতিহাসে অনেক সাহসী মানুষ হিসেবে পরিচিত হতেন। ক্যাম্পোস মনে করেন, গনজালেসের হাত থেকে সন্দ্বীপ হাতছাড়া হওয়ার মাধ্যমেই পূর্ববঙ্গে পর্তুগিজদের ইতিহাস বদলে যায়। প্রথমত. এই পরাজয়ে পূর্ববঙ্গে তাদের রাজনৈতিক ক্ষমতা শেষ হয়ে যায় এবং দ্বিতীয়ত. বেঁচে থাকা পর্তুগিজদের জন্য দস্যুতা ছাড়া আর কিছু করার পথ খোলা থাকে না। বাংলার লোককথায় পর্তুগিজদের ডাকাত হিসেবেই চিহ্নিত করা হয়েছে। তবে এ দস্যুতা ছিল শুধু পূর্ববঙ্গে এবং তাও একটি নির্দিষ্ট সময় ও পরিস্থিতিতে। আর হুগলিতে অল্প কিছু পর্তুগিজ ডাকাত ছিল। বিভিন্ন ঐতিহাসিক বিবরণীতেও বাংলায় পর্তুগিজদের কর্মকাণ্ড নিয়ে বিভিন্ন ধরনের মতামতের উল্লেখ পাওয়া যায়।